Document ID: 32014D0164

DEĊIŻJONI TAL-KUNSILL
tal-11 ta’ Frar 2014
dwar il-konklużjoni, f’isem l-Unjoni Ewropea, tal-Protokoll kontra l-Iffabrikar Illeċitu u t-Traffikar tal-Armi tan-Nar, il-Partijiet u l-Komponenti u l-Munizzjon tagħhom, li jissupplimenta l-Konvenzjoni tan-Nazzjonijiet Uniti kontra l-Kriminalità Organizzata Transnazzjonali
(2014/164/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 114 u l-ewwel subparagrafu tal-Artikolu 207(4), flimkien mal-Artikolu 218(6) (a) tiegħu;
Wara li kkunsidra l-proposta mill-Kummissjoni Ewropea,
Wara li kkunsidra l-kunsens tal-Parlament Ewropew,
Billi:
(1)
L-elementi tal-Protokoll kontra l-Iffabrikar Illeċitu u t-Traffikar tal-Armi tan-Nar, il-Partijiet u l-Komponenti u l-Munizzjon tagħhom, li jissupplimenta l-Konvenzjoni tan-Nazzjonijiet Uniti kontra l-Kriminalità Organizzata Transnazzjonali («il-Protokoll») li huma koperti mill-kompetenzi tal-Unjoni kienu nnegozjati mill-Kummissjoni, bl-approvazzjoni tal-Kunsill, f’isem l-Unjoni.
(2)
F’konformità mad-Deċiżjoni tal-Kunsill 2001/748/KE (1) il-Protokoll kien iffirmat fis-16 ta’ Jannar 2002, soġġett għall-konklużjoni tiegħu f’data aktar tard.
(3)
Il-konklużjoni tal-Konvenzjoni tan-Nazzjonijiet Uniti kontra l-Kriminalità Transnazzjonali Organizzata (2) ġiet approvata f’isem l-Unjoni Ewropea bid-Deċiżjoni tal-Kunsill 2004/579/KE (3) li hija kondizzjoni biex l-UnjoniE ssir Parti għall-Protokoll, skont l-Artikolu 37(2) ta’ dik il-Konvenzjoni.
(4)
Il-Protokoll jipprevedi miżuri li jaqgħu fil-kamp ta’ applikazzjoni tal-politika kummerċjali komuni tal-Unjoni. Ġew adottati bosta atti legali tal-Unjoni bil-għan li jiffaċilitaw u jeliminaw l-ostakoli għat-trasferimenti tal-armi konvenzjonali fi ħdan is-suq intern jew li jimmiraw biex jirregolaw l-esportazzjonijiet tal-armi lejn pajjiżi terzi.
(5)
Strument legalment vinkolanti fl-ogħla standards internazzjonali komuni possibbli għat-trasferimenti u l-kontroll tal-armi jikkonċerna kwistjonijiet li jaqgħu taħt il-kompetenza tal-Unjoni għax dawk il-kwistjonijiet jaqgħu fil-kamp ta’ applikazzjoni tal-politika kummerċjali komuni tal-Unjoni, jew għaliex Unjoni adottat regoli komuni li l-ambitu tagħħhom aktarx li jiġi affettwat jew alterat bil-konklużjoni tal-Protokoll.
(6)
Sa fejn id-dispożizzjonijiet tal-Protokoll jaqgħu fil-kamp ta’ applikazzjoni tal-kompetenzi konferiti lill-Unjoni, il-Protokoll għandu jkun approvat f’isem l-Unjoni.
(7)
Skont l-Artikolu 17(3) tal-Protokoll, l-Unjoni, meta tiddepożita l-istrument ta’ approvazzjoni, għandha tiddepożita wkoll dikjarazzjoni dwar safejn tasal il-kompetenza tal-Unjoni fir-rigward ta’ kwistjonijiet irregolati mill-Protokoll,
(8)
Il-kontroll tal-akkwist u l-pussess tal-armi tan-nar fl-Unjoni, kif ukoll il-formalitajiet għall-moviment tal-armi tan-nar fi ħdan l-Istati Membri huma rregolati bid-Direttiva tal-Kunsill 91/477/KEE (4),
(9)
Ir-regoli u l-proċeduri applikabbli għat-trasferimenti intra-Unjoni ta’ prodotti relatati mad-difiża huma rregolati mid-Direttiva 2009/43/KE tal-Parlament Ewropew u tal-Kunsill (5),
ADOTTA DIN ID-DEĊIŻJONI:
Artikolu 1
Il-Protokoll kontra l-Iffabrikar Illeċitu u t-Traffikar fl-Armi tan-Nar, il-Partijiet u l-Komponenti u l-Munizzjon Tagħhom, li jissupplimenta l-Konvenzjoni tan-Nazzjonijiet Uniti kontra l-Kriminalità Organizzata Transnazzjonali, huwa b’dan approvat f’isem l-Unjoni Ewropea.
It-test tal-Protokoll huwa mehmuż ma’ din id-Deċiżjoni.
Artikolu 2
Il-President tal-Kunsill għandu jaħtar lill-persuna/persuni li jkollha s-setgħa li tipproċedi, f’isem l-Unjoni, biex tiddepożita l-istrument tal-approvazzjoni u d-dikjarazzjoni tal-kompetenza previsti fl-Artikolu 17(3) tal-Protokoll, sabiex tesprimi l-kunsens tal-Unjoni Ewropea li tkun marbuta bil-Protokoll. (6)
It-test tad-dikjarazzjoni huwa mehmuż ma’ din id-Deċiżjoni.
Artikolu 3
Din id-Deċiżjoni għandha tidħol fis-seħħ fil-jum tal-adozzjoni tagħha.
Magħmul fi Brussell, il-11 ta’ Frar 2014.

Labels: 0
3
5